Diari Oficial de la Generalitat Valenciana


Sumari del DOGV 4151, del 19-12-2001 (2001/12523)

ORDRE d'11 de desembre de 2001, de la Conselleria de Benestar Social, per la qual es regulen i convoquen ajudes en matèria de serveis socials per a l'exercici 2002.
--------------------------------------------------------------------------------------------------------------------------------------------------------------------

### Dades del document

Número de DOGV
:   4151

Data del DOGV
:   19-12-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/12431


Data del document
:   11-12-2001

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * administració local
    * suport econòmic
    * assistència social
    * ajuda pública
    * servei social
    * integració social

ORDRE d'11 de desembre de 2001, de la Conselleria de Benestar Social, per la qual es regulen i convoquen ajudes en matèria de serveis socials per a l'exercici 2002. [2001/A12140]
  
Des que el text constitucional establira els principis rectors que haurien d'orientar d'ara endavant els poders públics en el traçat de les polítiques d'índole social i econòmica, les actuacions d'impuls públic han trobat en les matèries de serveis socials i d'acció social l'àmbit prioritari per a garantir l'aproximació de les diferències entre ciutadans que, progressivament, va originant la diversitat de realitats personals, econòmiques, socials o culturals.
  
En aquest sentit, la Generalitat Valenciana, des dels inicis de l'exercici de les seues competències, ha estat consolidant un procés creixent d'atenció i de foment de les actuacions dels serveis socials, tot implicant cada vegada mes els agents, públics o privats, que hauran de col·laborar en la prestació i gestió d'aquests.
  
Com ja és habitual, l'ordenació dels serveis socials és canalitzada normativament a través de l'ordre que anualment dicta la conselleria competent en aquesta matèria, en l'actualitat la Conselleria de Benestar Social, seguint el dictat de l'article 45.5 de la Llei 5/1997, de la Generalitat Valenciana, per la qual es regula el sistema de serveis socials.
  
Aquesta ordre de convocatòria d'ajudes en matèria de serveis socials per a l'any 2002 respon, tant a la lògica creixent d'interés esmentada, avalada pels resultats obtinguts en les convocatòries precedents, com per l'aparició de nous elements condicionants del contingut que s'ha d'ordenar.
  
Finalment, el Decret 138/2000, de 12 de setembre, del Consell, pel qual s'aprova el Reglament Orgànic i Funcional de la Conselleria de Benestar Social, estructura el nivell directiu d'acord amb les matèries de serveis socials, família, menor i adopcions, integració social de discapacitats, dona i drogodependències, circumscrivint-se aquesta Ordre a l'espai competencial propi de la Direcció General de Serveis Socials.
  
En virtut d'això, en compliment del que estipula l'article 47.11 del Text Refós de la Llei d'Hisenda Pública de la Generalitat Valenciana, i fent ús de les facultats que em conferix l'article 35.e de la Llei 5/1983, de 30 de desembre, del Govern Valencià, i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Títol I
  
Ajudes i subvencions
  
Article 1
  
És objecte d'aquesta ordre regular i convocar ajudes i subvencions en matèria de serveis socials dirigides a fomentar les següents prestacions i serveis:
  
1. Serveis socials generals.
  
2. Els serveis socials especialitzats regulats en el capítol II del títol II de la Llei 5/1997, en les modalitats descrites en el capítol II del títol I d'aquesta ordre.
  
3. Les Prestacions Econòmiques Individualitzades regulades en l'article 38 de la Llei 5/1997, en les modalitats descrites en el capítol III del títol I d'aquesta ordre.
  
Capítol I
  
Serveis socials generals
  
Article 2. Àmbit
  
Es convoquen ajudes dirigides a les entitats locals titulars d'aquests serveis per a contribuir a la implantació i al desenvolupament dels serveis socials generals de caràcter global i polivalent, organitzats davall responsabilitat pública, que atenen la problemàtica social de qualsevol ciutadà, el desenvolupament comunitari i la prevenció primària de situacions de segregació o de marginació.
  
Article 3. Objecte de l'ajuda
  
Les ajudes destinades als serveis socials generals seran de tres tipus:
  
a) Ajudes per al pagament de salaris i seguretat social dels professionals dels equips socials de base integrats per un o diversos dels professionals de l'acció social.
  
b) Ajudes per al manteniment de centres socials com a recursos bàsics dels serveis socials generals.
  
c) Ajudes per a programes de prestacions bàsiques, definits en els capítols I al V, del títol II, de l'Ordre de 9 d'abril de 1990, de la Conselleria de Treball i Seguretat Social (DOGV núm. 1.291), i que són els següents:
  
1. Programes d'informació, d'assessorament i d'orientació sobre els drets i els recursos socials existents per a la resolució de les necessitats de la població.
  
2. Programes d'emergència social, l'objecte del qual és l'atenció de les necessitats bàsiques de les persones que no poden satisfer-les per si mateixes.
  
3. Programes de convivència, l'objectiu del qual és afavorir la integració comunitària.
  
4. Programes de cooperació social, l'objectiu del qual és potenciar la vida de la comunitat, propiciant la participació en tasques comunes i fomentant la iniciativa social, l'associacionisme i el voluntariat.
  
5. Programes d'intervenció per a la prevenció i la inserció en el medi social.
  
Article 4. Sol·licitants
  
Podran sol·licitar les ajudes per a serveis socials generals regulades en aquest capítol les corporacions locals esmentades en l'article 3 de la Llei 7/1985, reguladora de les Bases del Règim Local, sense perjuí d'allò disposat en la disposició addicional tercera d'aquesta ordre.
  
Article 5. Obligacions de les entitats subvencionades
  
1. No minorar ni anul·lar la consignació que les entitats locals hagueren previst inicialment en el pressupost per a aquesta finalitat.
  
2. Comunicar la percepció de qualsevol altre ingrés o ajuda d'idèntica o anàloga naturalesa.
  
3. Formalitzar adequadament els documents de seguiment tècnic i financer elaborats per la Direcció General de Serveis Socials.
  
4. Col·laborar amb el seguiment i l'avaluació que s'establisca per mitjà de comissions o altres instruments que s'articulen.
  
5. Atenir-se a la coordinació i a la planificació que establisca l'òrgan competent de la Generalitat en matèria de serveis socials.
  
6. Assumir les actuacions de control financer que corresponen a la Intervenció General en relació amb la subvenció.
  
Article 6. Prioritats
  
Tindran caràcter prioritari per a la concessió de les ajudes els següents programes descrits per ordre jeràrquic:
  
1. Aquells iniciats en exercicis anteriors i la continuïtat dels quals siga convenient per raons d'interés públic. Potenciació dels equips socials de base.
  
2. Els que es dediquen a impulsar accions integrades que coordinen l'acció de les distintes àrees de Benestar Social en un barri o localitat.
  
3. Els serveis d'assistència que orienten la seua activitat a desplegar programes dirigits a promoure la permanència dels sectors de població desfavorits en el seu ambient natural i habitual.
  
4. Nous programes dirigits a grups de persones desfavorides, tals com immigrants i exreclusos.
  
5. Foment de l'autoajuda i el voluntariat social.
  
6. Elaboració d'estudis de diagnòstic social i investigació sobre les demandes i necessitats d'un barri o municipi.
  
7. Potenciació dels equips socials de base.
  
Article 7. Criteris per a establir el nivell de finançament dels programes
  
La quantia que s'assignarà a cadascun dels programes tindrà en compte jeràrquicament els següents criteris generals:
  
a) El pressupost que la corporació local dedica als serveis socials en relació amb el pressupost general d'aquella.
  
b) Els programes amb millor i més alt nivell d'execució en exercicis anteriors, tindran una assignació proporcional més alta.
  
c) Les necessitats objectives del municipi, originades per la seua problemàtica social. Es consideraran com a factors correctors la dispersió dels nuclis urbans i els factors geogràfics que dificulten la fluïdesa de les comunicacions, i també l'índex de pobresa.
  
d) La participació de les diputacions provincials en el manteniment i en el finançament dels corresponents programes.
  
Article 8. Documentació
  
La documentació que hauran de presentar les corporacions locals serà la següent:
  
a) Sol·licitud en triple versió, segons model que figura en l'annex I, degudament emplenada en tots els seus apartats, firmada per l'alcalde president de la corporació local o per qui es designe com a representant d'aquesta.
  
b) Descripció dels programes que pretenguen desplegar, segons model de la sol·licitud.
  
c) En els casos en què no es dispose en la direcció territorial corresponent de la fitxa d'alta de manteniment de tercers o s'haja produït algun canvi de les dades, es presentarà l'esmentada fitxa segons model d'annex.
  
Capítol II
  
Serveis socials especialitzats
  
Article 9. Objecte
  
1 Es convoquen ajudes per a fomentar l'atenció en centres de serveis socials especialitzats, regulades en la secció primera d'aquest capítol, i per a fomentar la realització de programes de serveis socials especialitzats, regulats en la secció segona d'aquesta capítol.
  
2. Als efectes de l'apartat anterior s'entén per serveis socials especialitzats els dirigits a sectors de la població, tercera edat, minories ètniques, transeünts, refugiats, immigrants, asilats, reclusos i exreclusos, que requerixen un tipus d'atenció més específica en el pla tècnic i professional que la prestada pels serveis socials generals.
  
Article 10. Obligacions dels beneficiaris
  
Constituïxen obligacions dels beneficiaris de subvencions per serveis socials especialitzats les següents:
  
1. Aquelles inherents a l'autorització administrativa dels centres, amb l'excepció recollida en l'apartat 2 de l'article 13.
  
2. Comunicar fefaentment a l'òrgan competent en matèria de serveis socials la concessió de qualsevol ajuda d'entitats públiques o privades, la qual cosa podrà donar lloc a la minoració de la quantitat inicialment concedida, per mitjà de l'oportuna resolució que serà dictada prèvia audiència de l'interessat.
  
3. Assumir les actuacions de control financer que corresponen a la Intervenció General en relació amb la subvenció.
  
4. No alterar la finalitat de les subvencions i complir les obligacions que estableix la legislació vigent per als perceptors de fons públics.
  
5. Facilitar la inspecció i el control de la Conselleria de Benestar Social, i en particular de la Direcció General de Serveis Socials, a fi de conéixer qualsevol aspecte de l'activitat objecte de la subvenció.
  
6. Deixar constància expressa de la condició de centre o de programa subvencionat per la Generalitat Valenciana en qualsevol relació amb tercers.
  
7. Justificar les ajudes concedides en el termini màxim establit en aquesta ordre.
  
Secció primera
  
Centres de serveis socials especialitzats
  
Article 11. Àmbit
  
1. Es convoquen ajudes per al finançament de centres de serveis socials especialitzats dirigits a atendre necessitats socials específiques en els següents sectors:
  
a) Tercera edat.
  
b) Els col·lectius amb risc de marginació de minories ètniques, transeünts, refugiats, immigrants, asilats, reclusos i exreclusos.
  
2. Les subvencions recollides en aquesta secció respondran a dos supòsits diferents:
  
2.1. Subvencions l'objecte de les quals siga el finançament del cost de les places dels centres.
  
En aquest supòsit, el finançament es concretarà en funció dels mòduls econòmics que, sobre la base de preu/plaça/dia, es fixen en l'article següent.
  
El centre subvencionat tindrà l'obligació de cobrir les places subvencionades que queden vacants amb els usuaris que determine la direcció territorial de Benestar Social corresponent.
  
2.2. Subvencions destinades a finançar les despeses de manteniment de centres.
  
El finançament d'aquest supòsit es concretarà en funció de les necessitats manifestades en la sol·licitud, a la vista de l'estimació d'ingressos, que en concepte d'aportacions dels usuaris o altres fonts, es derive de l'anàlisi de la documentació presentada juntament amb aquesta, considerant-se en tot cas, els conceptes que per a l'avaluació del cost estimat es relacionen en l'article 12.2 d'aquesta ordre.
  
Article 12. Mòduls econòmics
  
1. Els mòduls econòmics que han de ser aplicats en el càlcul de les subvencions l'objecte de les quals siga el finançament de centres de serveis socials especialitzats per mitjà del finançament del cost de les places són els indicats a continuació, havent de considerar-se màxims:
  
- Residències de tercera edat.
  
- Assistida: fins a 31,88 euros/pers./dia (5.305 PTA).
  
- Favorits: fins a 15,03 euros/pers./dia (2.500 PTA).
  
2. La quantitat mínima que han de percebre els beneficiaris d'aquestes subvencions, en concepte de places desocupades serà del 50% del mòdul econòmic estipulat en la resolució per a les residències de tercera edat.
  
La reserva de plaça recull dues situacions:
  
a) Places pendents de cobertura.
  
b) Places el titular de les quals s'absenta del centre per un període superior a set dies.
  
1.3. En la determinació de l'import exacte del mòdul aplicable a cada centre s'hauran de tenir en compte els aspectes següents :
  
- Nombre d'usuaris.
  
- Adequació del centre als criteris establits en l'Ordre de 9 d'abril de 1990, pel que fa a l'estat de les instal·lacions, a la infraestructura, al personal que disposen, a les prestacions que ofereixen, i a qualsevol altre requisit establit en la norma.
  
- Ingressos de l'entitat titular del centre.
  
- Ingressos aportats pels beneficiaris.
  
2. Per a determinar l'import de la subvenció corresponent a les despeses de manteniment dels centres es tindran en compte els següents conceptes:
  
- Plus de direcció i triennis. La quantia corresponent al plus de direcció i als possibles triennis del personal del centre podran incrementar el mòdul fixat en funció de les característiques del centre.
  
- Altres partides subvencionables. Les partides corresponents a: arrendaments, assegurances, tributs i contractes anuals de manteniment de les instal·lacions podran ser subvencionats al 100%, en la mesura en què siga una despesa justificada i no estiga previst en el mòdul corresponent.
  
- Centres de dia de tercera edat. Es tindrà en compte el mòdul de 4,51 euros plaça/dia (750 PTA) referit a costos de manteniment. A aquest mòdul es podrà afegir el cost de personal que es considere necessari per al funcionament del centre de dia, i que no estiga previst en el personal de la residència.
  
- En qualsevol cas, el cost total estimat no podrà superar la quantia que resulte d'aplicar al nombre d'usuaris del centre, el mòdul unitari assenyalat en l'apartat 1.1 d'aquest article.
  
- D'aquesta manera, en la determinació de l'import exacte del mòdul aplicable a cada centre s'hauran de tenir en compte els aspectes esmentats en el punt 1.3 anterior.
  
Article 13. Requisits dels sol·licitants
  
1. Podran sol·licitar aquestes ajudes les persones físiques o les persones jurídiques a través dels seus representants, tant de naturalesa pública com a privada, que siguen titulars de centres de serveis socials especialitzats, sempre que la seua activitat no tinga ànim lucratiu i que disposen de l'autorització concedida a l'empara de l'article 47 de la vigent Llei 5/1997, de la Generalitat Valenciana, i la resta de normativa d'aplicació.
  
2. Amb caràcter excepcional, basant-se en raons d'extrema necessitat i d'interés públic, podran ser subvencionats centres que encara no hagen obtingut autorització definitiva per causa no imputable als interessats, quedant condicionat el gaudi de la subvenció a què aquests centres obtingueren l'autorització administrativa de funcionament, provisional o definitiva, durant l'exercici 2002.
  
3. Amb independència de l'excepció recollida en l'apartat anterior, si aquests centres presentaren deficiències que afecten a la seguretat dels seus usuaris, això constituiria condició resolutòria de la subvenció atorgada.
  
4. En el cas de ser centre que ha sigut beneficiari en anys anteriors, es considerarà requisit imprescindible l'haver justificat les subvencions concedides.
  
5. Estar al corrent dels pagaments de la Seguretat Social i Hisenda.
  
Article 14. Criteris i prioritats
  
S'establixen els següents criteris i prioritats per a la concessió de les ajudes públiques regulades en la present secció, pel següent orde de jerarquia:
  
1. El primer criteri de concessió consistix a promoure la continuïtat dels centres de serveis socials especialitzats que es troben en funcionament, sent prioritària la subvenció d'estos enfront dels de nova creació.
  
2. Quan determinats serveis siguen prestats per ens públics i privats, serà prioritària la concessió de subvencions als centres públics.
  
3. Tindre un compromís d'integració en el Programa de Millora Assistencial (PMA), les línies d'actuació del qual es publiquen en l'annex I.
  
Article 15. Documentació
  
La documentació a presentar pels sol·licitants serà la següent:
  
a) Sol·licitud, segons model que figura en l'annex II, que es trobarà a disposició dels sol·licitants en les direccions territorials de Benestar Social. La dita sol·licitud haurà de ser subscrita per qui ostente la representació de l'entitat, i haurà de ser omplida adequadament en tots els seus apartats, fent especial referència a:
  
- Pressupost d'ingressos i de despeses de la gestió ordinària de l'exercici per al que se sol·licita la subvenció.
  
- Relació del personal que prestarà els seus serveis en la gestió del centre objecte de sol·licitud.
  
- Programa d'actuació del centre per a l'exercici sol·licitat i memòria de l'exercici anterior.
  
- Relació nominal d'usuaris, amb indicació de les ajudes i les aportacions dels mateixos.
  
b) Fitxa de manteniment de tercers, segons model que figura com a annex IV, i que servirà per a acreditar la titularitat del compte bancari a través de la qual el beneficiari desitja percebre la subvenció.
  
Secció segona
  
Programes de serveis socials especialitzats
  
Article 16. Àmbit
  
Es convoquen ajudes per a la realització de programes especialitzats corresponents als següents sectors:
  
- Tercera edat.
  
- Minories ètniques.
  
- Transeünts, refugiats, immigrants, asilats, reclusos i exreclusos.
  
Article 17. Requisits dels sol·licitants
  
Podran sol·licitar subvencions per a l'any 2002, en les matèries regulades en aquesta secció, les entitats privades que reunisquen les següents condicions:
  
a) Estar inscrites en el Registre d'Entitats, Centres i Serveis de Serveis Socials de la Direcció General de Serveis Socials en el dia de la publicació de l'ordre.
  
b) No tenir ànim de lucre.
  
Article 18. Prioritats
  
Tindran prioritat per a ser beneficiaris de les ajudes públiques corresponents a aquesta Secció aquells que desplegaran qualsevol dels següents programes, enumerats per ordre de prioritat:
  
1. Programes subvencionats en l'exercici anterior en els quals siga convenient la seua continuïtat per raons d'interés públic.
  
2. Impulsar accions integrades d'atenció als sectors objecte de regulació en aquesta secció, amb caràcter globalitzador.
  
3. Programes que despleguen els projectes europeus aprovats i cofinançats pel Fons Social Europeu, on la Generalitat Valenciana siga l'entitat pública responsable o entitat coparticipant en el projecte.
  
Article 19. Documentació
  
En la documentació que hauran d'aportar les entitats sol·licitants s'hauran de tenir en compte les consideracions següents:
  
1. Cada entitat haurà de demanar, en una única sol·licitud, les subvencions per a tots aquells programes que desitge executar, a partir de la qual es formularà un expedient bàsic del qual es derivaran peces separades. Aquestes es podran resoldre independentment.
  
2. La sol·licitud, en triple versió exemplar, segons model que figura en l'annex II, haurà d'estar degudament formalitzada, subscrita per qui exerceix la representació de l'entitat. Els programes que se sol·liciten es descriuran segons les indicacions de l'esmentat model, que es trobarà a disposició dels sol·licitants en les direccions territorials de Benestar Social.
  
3. En aquells casos en què l'actuació siga d'àmbit municipal es requerirà un certificat de coordinació dels programes i de les actuacions de l'entitat amb la corporació local, expedit per aquesta.
  
4. Fitxa de manteniment de tercers, segons model que figura com a annex VI, i que servirà per a acreditar la titularitat del compte bancari a través de la qual el beneficiari desitja percebre la subvenció.
  
Capítol III
  
Prestacions econòmiques individualitzades
  
Article 20. Objecte i àmbit d'aplicació
  
1. Es convoquen ajudes econòmiques dirigides a persones individuals o nuclis familiars per a remeiar una situació greument deteriorada, d'urgent necessitat o amb greus problemes específics que afecten la seua autonomia personal, social i econòmica, i que no puguen resoldre amb mitjans econòmics propis, a fi d'aconseguir el seu normal desenvolupament humà i social.
  
2. Les ajudes convocades es referixen a les següents modalitats de prestacions econòmiques individualitzades:
  
a) Ajudes d'emergència:
  
b) Ajudes per al desenvolupament personal de persones de la tercera edat.
  
La prestacions individualitzades esmentades es podran atorgar a subjectes concrets o nuclis familiars, amb caràcter periòdic o, quan es tracte de serveis esporàdics i adquisicions puntuals, per una sola vegada en l'exercici econòmic.
  
Article 21. Col·laboració per part de les corporacions locals
  
Les corporacions locals actuaran com a entitats col·laboradores de la Conselleria de Benestar Social en la gestió d'aquestes ajudes, d'acord amb allò disposat en l'article 47.4.a del Text Refós de la Llei d'Hisenda Pública de la Generalitat Valenciana. Amb caràcter previ es transferiran a les corporacions locals els fons amb què hagen de sufragar-se les ajudes als beneficiaris, sent obligacions d'aquestes:
  
a) Lliurar als beneficiaris els fons rebuts d'acord amb els criteris establits en aquesta convocatòria.
  
b) Verificar el compliment i efectivitat de les condicions o requisits determinants per al seu atorgament.
  
c) Justificar davant de la Direcció General de Serveis Socials l'aplicació dels fons percebuts i, si és procedent, lliurar la justificació presentada pels beneficiaris.
  
d) Sotmetre's a les actuacions de comprovació que respecte de la gestió dels esmentats fons realitze la Direcció General de Serveis Socials, així com pel que fa a les actuacions de control financer que realitze la Intervenció de la Generalitat Valenciana i als procediments fiscalitzadors de la Sindicatura de Comptes.
  
Article 22. Exclusions i incompatibilitats
  
Queden explícitament excloses de les prestacions econòmiques individualitzades les sol·licituds que es troben en els següents supòsits:
  
1. Aquelles la resolució de les quals siga competència institucional d'altres organismes públics distints a la Direcció General de Serveis Socials.
  
2. Aquelles que hagen sigut subvencionades, pel mateix concepte, per altres organismes.
  
Serà incompatible la concessió de l'ajuda sol·licitada amb el gaudi gratuït i/o simultani de serveis que cobrisquen els mateixos supòsits i necessitats, a través d'institucions públiques o privades subvencionades, tot establint-se el principi general d'incompatibilitat de les ajudes individuals i institucionals. Seran compatibles únicament quan presenten diferent naturalesa i atenguen distinta finalitat.
  
Article 23. Determinació de la subvenció
  
La quantia de la concessió estarà en funció dels ingressos globals familiars, del cost de la necessitat i/o dels mòduls màxims determinats per a cada modalitat indicats en els articles 28 i 33 d'aquesta ordre, no podent excedir, en cap cas, d'aquests mòduls o del cost de la necessitat.
  
Secció primera
  
Ajudes d'emergència
  
Article 24. Ajudes d'emergència. Característiques i tipologia
  
1. Són ajudes econòmiques de caràcter extraordinari i no periòdic destinades a pal·liar aquelles situacions en què puguen trobar-se les persones amb llars independents, afectades per un estat de necessitat. Van dirigides a la unitat de convivència.
  
2. Tenen caràcter finalista i seran incompatibles amb qualsevol altra prestació pública, dret i percepció econòmica o ingrés privat que poguera correspondre al beneficiari o a un altre membre de la llar, per a aquesta finalitat.
  
3. Es consideraran situacions d'emergència aquelles que originen despeses extraordinàries per a cobrir necessitats específiques de caràcter bàsic i urgent, com ara:
  
a) Despeses imprescindibles per a l'ús de l'habitatge habitual.
  
b) Despeses excepcionals en què concórreguen circumstàncies de greu o urgent necessitat social i que es consideren d'interés per a l'atenció de persones amb important problemàtica.
  
c) Despeses destinades a cobrir necessitats bàsiques familiars.
  
Article 25. Requisits per a l'accés a les prestacions d'emergència
  
Els requisits que hauran de complir els sol·licitants prevists en l'apartat 1 de l'article anterior per a accedir a les Prestacions Econòmiques Individualitzades d'Emergència són els següents:
  
1. Que el beneficiari no dispose d'ingressos suficients per a afrontar les despeses derivades de la situació d'emergència, la qual cosa haurà de ser acreditada per mitjà de certificats, informes tècnics o, quan aquests documents no puguen ser expedits, per mitjà de declaració jurada o declaració expressa responsable de l'/la interessat/a atorgades davant d'una autoritat administrativa, un notari o davant de la Direcció General de Serveis Socials.
  
2. Que la renda per capita de la unitat familiar a qui pertany el sol·licitant no supere la quantia anual de 3.906,58 euros (650.000 PTA).
  
3. Que dispose de l'informe tècnic en què es determine la necessitat de l'acció objecte de l'ajuda i es faça constar que s'han esgotat tots els recursos existents encaminats a resoldre la necessitat, bé pels serveis tècnics municipals, bé per les direccions territorials de Benestar Social.
  
Article 26. Determinació del límit d'ingressos
  
1. Es consideraran ingressos familiars la totalitat dels ingressos bruts procedents de tots i cadascun dels membres de la unitat familiar. Amb aquesta finalitat, es comptabilitzaran tots els ingressos provinents de sous, de rendes, de propietats, d'interessos bancaris i pensions o ajudes atorgades per institucions públiques o privades a qualsevol dels membres de la unitat familiar.
  
2. S'haurà de justificar els ingressos o la carència dels mateixos, per mitjà de certificats d'ingressos, informes tècnics o, quan els dits documents no puguen ser expedits, per mitjà de declaració jurada o declaració expressa responsable del propi interessat/a atorgades davant d'una autoritat administrativa, un notari públic o davant de la Direcció General de Serveis Socials. Així mateix hauran d'acreditar-se el nombre de membres que formen la família. Aquests circumstàncies hauran de ser comprovades per l'administració.
  
La renda per capita s'obtindrà en dividir els ingressos entre el nombre de membres de la unitat familiar.
  
3. A l'efecte d'aquesta ordre, es consideren membres de la unitat familiar aquells que conviuen en el domicili familiar.
  
Article 27. Documentació la presentació de la qual és necessària per a accedir a les ajudes regulades en aquesta secció
  
- Sol·licitud, segons model oficial que figura en l'annex III, subscrita pel beneficiari o pel seu representant, degudament emplenada.
  
- document nacional d'identitat del sol·licitant.
  
- Declaració jurada o declaració expressa responsable, per mitjà de firma del model oficial de sol·licitud, dels ingressos de la unitat familiar.
  
- Informe tècnic que justifique la necessitat de l'acció objecte de l'ajuda, emesa pels serveis tècnics competents esmentats en el punt 3, de l'article 25 d'aquesta ordre.
  
- Tota aquella documentació requerida pel tècnic que tramita l'ajuda i que siga necessària per a una adequada valoració social.
  
Article 28. Mòduls econòmics
  
Els mòduls econòmics màxims pels quals es regeixen aquestes prestacions són els següents:
  
a) Ús habitatge habitual: fins a 300,51 euros/mes (50.000 PTA/mes)
  
b) Accions extraordinàries: fins a 3.005,06 euros (500.000 PTA)
  
c) Necessitats bàsiques: fins a 300,51 euros /mes (50.000 PTA/mes)
  
En qualsevol cas, la determinació del mòdul econòmic concret que corresponga, dins dels límits màxims assenyalats, s'efectuarà segons la necessitat valorada i segons les disponibilitats pressupostàries per a atendre aquest tipus d'ajudes.
  
Secció segona
  
Ajudes per al desenvolupament personal
  
de persones de tercera edat
  
Article 29. Característiques i tipologia
  
S'inclouen en aquesta tipologia totes aquelles mesures que possibiliten a persones amb problemes motors o sensorials el manteniment en el propi entorn social, tot incrementant la seua autonomia i afavorint les seues relacions i la integració social.
  
Aquestes ajudes s'articulen en tres modalitats:
  
a) Ajudes per a l'eliminació de barreres arquitectòniques existents en l'habitatge o en l'edifici de l'ancià que obstaculitzen la seua mobilitat. Comprenen aquelles transformacions o reformes que contribueixen a evitar els obstacles i a facilitar la mobilitat.
  
b) Ajudes tècniques, considerant-se com tals l'adaptació funcional de la llar i l'adquisició d'útils necessaris per al desenvolupament en la vida ordinària (grues, útils d'alimentació, instruments de comunicació com a senyals lluminosos, etc.
  
c) Adaptació de vehicle de motor.
  
Article 30. Requisits
  
a) Ser major de 60 anys.
  
b) Que hi haja deficiències de caràcter motor o sensorial en el sol·licitant que li impedisquen o dificulten la seua mobilitat a través de mitjans normals.
  
c) Que la sol·licitud estiga referida a elements relacionats amb les necessitats d'accessibilitat i comunicació, sent exclosos els que signifiquen una millora en la llar/edifici que no estiga directament relacionada amb els impediments físics i/o sensorials.
  
d) Idoneïtat d'allò que s'ha sol·licitat per a cobrir la necessitat que planteja el subjecte.
  
e) No haver obtingut en els últims 5 anys ajuda pel mateix concepte, excepte provada necessitat.
  
Article 31. Documentació
  
a) Sol·licitud, segons model oficial que figura en l'annex III, subscrita pel beneficiari o pel seu representant, degudament emplenada.
  
b) Fotocòpia del document nacional d'identitat del sol·licitant.
  
c) Declaració de renda corresponent a l'any 2000 o certificat negatiu, en aquest cas es presentarà justificant de la pensió del sol·licitant.
  
d) Informe mèdic sobre la situació del sol·licitant o certificat de minusvalidesa.
  
e) Per a la modalitat d'eliminació de barreres arquitectòniques, a més:
  
- Dos pressupostos de les adaptacions que cal realitzar.
  
- Justificació de la propietat de l'habitatge o l'autorització del propietari per a realitzar les reformes.
  
- Permisos municipals, si és procedent.
  
f) Per a la modalitat d'ajudes tècniques: dos pressupostos corresponents a l'adquisició que se sol·licite.
  
Article 32. Determinació de la concessió
  
La forma de determinar la quantia de la concessió, s'especificarà en la corresponent Instrucció de desplegament d'aquesta ordre, si bé el seu càlcul sempre vindrà donat d'acord amb, els ingressos de la unitat familiar, del nombre de membres d'aquesta, del cost de l'acció i del mòdul econòmic estipulat en l'article 33.
  
La quantia màxima de l'ajuda no podrà ser superior al cost de la necessitat que tracta de cobrir l'ajuda ni superar el mòdul econòmic establit en l'article 33.
  
Article 33. Mòduls econòmics
  
Els mòduls econòmics màxims pels quals es regeixen aquestes prestacions són els següents:
  
a) Ajudes per a l'eliminació de barreres arquitectòniques. Fins a 3.005,06 euros (500.000 PTA).
  
b) Ajudes tècniques:
  
- Audiòfons. Fins a 622,05 euros (103.500 PTA).
  
- Adaptació de la llar i útils. Fins a 1.088,58 euros (181.125 PTA).
  
Títol II
  
Procediment
  
Capítol I
  
Lloc i termini de presentació
  
Article 34. Lloc de presentació
  
1. Les sol·licituds d'ajuda per a serveis socials generals i especialitzats, es presentaran, juntament amb la documentació requerida, en la direcció territorial de Benestar Social de la província on radique el centre on es pretenga prestar el servei per al qual se sol·licita la subvenció.
  
2. Les sol·licituds de les prestacions econòmiques individualitzades es presentaran, juntament amb la documentació requerida, en l'ajuntament del municipi on residisca el sol·licitant.
  
3. Tot això, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
  
Article 35. Terminis de presentació
  
El termini de presentació de sol·licituds serà el següent:
  
1. Per a serveis socials generals i especialitzats, el termini serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
2. Per a Prestacions Econòmiques Individualitzades, des de l'endemà de la publicació d'aquesta ordre fins al 31 d'octubre del 2002. No obstant això, amb caràcter extraordinari, podran admetre's i tramitar-se aquelles sol·licituds d'ajudes presentades amb posterioritat a l'esmentada data i abans del 31 de desembre d'aquest any, sempre que s'acredite documentalment l'aparició de la necessitat fora del termini normal de presentació de sol·licituds.
  
Capítol II
  
Tramitació, resolució i recursos
  
Article 36. Instrucció
  
1. Una vegada rebudes les sol·licituds, les direccions territorials de Benestar Social les verificaran, tot podent realitzar d'ofici les actuacions que consideren necessàries per a la determinació, el coneixement, i la comprovació de les dades en virtut dels quals s'ha de pronunciar la resolució. Quan la sol·licitud no reunisca els requisits exigits, o no s'acompanye la documentació que d'acord amb aquesta ordre resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, prèvia resolució que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
  
2. En el cas de sol·licituds de subvencions de serveis socials generals i de serveis socials especialitzats, les direccions territorials de Benestar Social emetran un informe sobre els expedients i els trametran a la Direcció General de Serveis Socials per a la seua resolució.
  
3. En qualsevol fase de la tramitació de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, es podran demanar informes dels organismes i de les entitats que es considere convenient i efectuar les comprovacions necessàries sobre l'exactitud de tot això.
  
4. Amb caràcter general, els tràmits que hagen de ser emplenats pels interessats o interessades en el curs del procediment se substanciaran d'acord amb allò establit en l'article 76 de la Llei 30/1992, de 26 de novembre.
  
Article 37. Resolució
  
1. Es delega la facultat de resolució de les sol·licituds d'ajudes relatives a serveis socials generals i Especialitzats en la directora general de Serveis Socials, d'acord amb la Resolució de 30 de gener del 2001, del conseller de Benestar Social.
  
2. Les resolucions de les prestacions econòmiques individuals seran competència de la corporació local, que actuarà com a entitat col·laboradora de la Conselleria de Benestar Social.
  
3. No obstant allò disposat en l'apartat anterior seran les direccions territorials de Benestar Social les encarregades de tramitar i resoldre les sol·licituds en els següents casos:
  
a) En l'apartat d'ajudes d'emergència, quan es produïsca una situació excepcional, amb la prèvia justificació d'aquesta situació.
  
b) Quan es tracte de les ajudes per al desenvolupament personal de les persones de tercera edat en la seua modalitat d'eliminació de barreres arquitectòniques.
  
4. El termini màxim per a resoldre les sol·licituds i notificar la resolució serà de dos mesos comptats des de la data en què es facen públics, per mitjà de resolució del conseller de Benestar Social, els crèdits que financen aquestes ajudes, així com la seua quantia.
  
No obstant això, si es desestimaren totalment o parcialment sol·licituds per falta de consignació pressupostària, i amb posterioritat a la finalització del termini de resolució s'incrementaren els crèdits destinats a finançar aquestes ajudes, les sol·licituds exclusivament podran valorar-se, resoldre's i notificar-se en el termini de 2 mesos comptadors a partir de la data de publicació en el Diari Oficial de la Generalitat Valenciana de la resolució del conseller de Benestar Social que done publicitat a aquest increment.
  
5. En els casos en què haja de requerir-se a l'interessat l'esmena de deficiències i/o l'aportació de documents, el termini determinat en l'apartat anterior s'entendrà suspés durant el transcurs del temps que hi haja entre la notificació del requeriment i l'efectiu compliment pel beneficiari o, si no n'hi ha, pel transcurs del termini concedit.
  
6. Excepcionalment, podrà acordar-se l'ampliació d'aquests terminis en els supòsits previstos en l'article 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per Llei 4/1999, de 13 de gener, de modificació de l'anterior.
  
7. Una vegada transcorregut el termini màxim per a resoldre sense que s'haja notificat resolució expressa, les sol·licituds hauran d'entendre's desestimades, d'acord amb el que disposa l'article 44 de la Llei 30/1992, de 26 de novembre.
  
8. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens públics o privats, nacionals o internacionals, superar el cost de l'activitat que ha de desenvolupar l'entitat beneficiària.
  
9. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
10. Podrà ser motiu de denegació la incorrecta o la nul·la justificació d'ajudes d'exercicis anteriors, amb la prèvia acreditació per la Direcció General de Serveis Socials de la concurrència de d'aquestes circumstàncies en expedient administratiu en què es garantisca l'audiència a l'interessat.
  
11. La Conselleria de Benestar Social no assumirà obligacions que es deriven de la relació laboral del personal dels centres o els serveis subvencionats, sinó que seran els titulars d'aquests qui respondran amb caràcter exclusiu.
  
12. Així mateix, la concessió d'una subvenció, a l'empara d'aquesta ordre, no implicarà cap obligació per part d'aquesta Conselleria d'atorgar subvencions en exercicis posteriors.
  
Article 38. Recursos
  
Les resolucions, expresses o presumptes, dictades pels òrgans competents de la Conselleria de Benestar Social posen fi a la via administrativa, i contra elles, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, es podrà interposar potestativament recurs de reposició davant de l'òrgan que l'ha dictat en el termini d'un mes comptat des de l'endemà a la seua notificació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació, o de sis mesos si l'acte fóra presumpte, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren convenient.
  
Les corporacions locals podran impugnar les resolucions, expresses o presumptes, dictades per òrgans competents de la Conselleria de Benestar Social, per mitjà del requeriment potestatiu previ al recurs contenciós administratiu en el termini de dos mesos comptats des que hagueren conegut o pogut conéixer aquestes resolucions, segons allò disposat en l'article 44 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Títol III
  
Del pagament i de la justificació de les subvencions
  
Article 39. Garanties prèvies al pagament de la subvenció
  
Quan es produïsquen bestretes de pagament, el beneficiari de la subvenció estarà obligat a garantir l'import d'aquestes. A aquests efectes, s'entendrà per bestretes de pagament les quantitats que siguen lliurades a favor del beneficiari amb anterioritat que aquest justifique la despesa corresponent.
  
No obstant això, són exceptuades d'aquesta obligació les corporacions locals. Igualment, queden exonerades del compliment d'aquesta obligació les entitats sense ànim de lucre i les persones físiques i famílies en què concórreguen les circumstàncies previstes en l'article 47 bis, apartat 3.a), del Text Refós de la Llei d'Hisenda Pública de la Generalitat Valenciana, aprovat per Decret Legislatiu, de 26 de juny de 1991, del Consell.
  
L'esmentat garantia podrà constituir-se en forma d'aval bancari, garantia real immobiliària o pòlissa d'assegurament subscrita amb qualsevol entitat oficialment reconeguda. En el cas d'aval bancari, aquest haurà de constituir-se amb caràcter solidari o amb renúncia expressa al benefici d'exclusió previst en l'article 1.830 del Codi Civil.
  
Per a la constitució i tramitació de les garanties valdrà el que disposa el títol segon, capítol tercer, de la Llei 13/1995, de Contractes de les Administracions Públiques; el capítol III del Reial Decret 390/1996, de desplegament parcial de l'esmentada Llei; i l'Ordre de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances (DOGV de 7 de març de 1986).
  
Qualsevol que siga la forma elegida per a formalitzar la garantia, aquesta haurà de depositar-se en els serveis territorials de la Conselleria d'Economia i Hisenda de la província corresponent, els quals lliuraran al beneficiari la carta de pagament acreditativa del depòsit que haurà de ser presentada pel beneficiari en la direcció territorial de Benestar Social d'aquesta província com a requisit previ i inexcusable per al pagament de la bestreta.
  
Article 40. Sistema de pagaments de les subvencions
  
El pagament de les subvencions regulades en aquesta ordre s'efectuarà ajustant-se al règim que a continuació s'especifica per a cadascun del tipus d'ajudes:
  
1. En el cas de subvencions corresponents a serveis socials generals, serveis socials especialitzats i Programes, llevat que la legislació de la Generalitat Valenciana permeta un règim de lliurament de transferències corrents distint, el pagament de les ajudes i subvencions previstes en aquesta ordre s'ajustarà al que disposa l'article 47 bis del Text Refós de la Llei d'Hisenda Pública de la Generalitat Valenciana en els següents terminis i percentatges:
  
a) S'anticiparà un 40% de l'import de la subvenció després de la seua concessió.
  
b) Després de l'aportació i comprovació de la documentació justificativa de l'efectiva i correcta aplicació de la suma lliurada en l'apartat anterior, s'abonarà una segona bestreta la quantia de la qual ascendirà al 20% de l'import de la subvenció.
  
c) La resta s'abonarà després de la justificació pel beneficiari de la totalitat de la despesa objecte de la subvenció atorgada.
  
2. El pagament de les prestacions econòmiques individualitzades s'efectuarà contra presentació per part de persona beneficiària, de la justificació que acredite el seu dret a la percepció de l'ajuda.
  
En el cas de les ajudes d'emergència, s'aplicarà aquest règim previst per a la resta de les Prestacions Econòmiques Individualitzades, llevat que la Llei de Pressupostos per a l'any 2002 preveja un règim distint
  
Article 41. Sistema de justificació de les subvencions
  
1. En el cas de beneficiaris de prestacions econòmiques individualitzades, la direcció territorial de Benestar Social, o l'ajuntament si és procedent, establirà l'adequat seguiment de la despesa objecte de la subvenció. Aquests beneficiaris estaran obligats a lliurar, a requeriment d'aquells, tot aquells documents, factures, manaments de pagament, etc., que siguen necessaris per a justificar la quantia de la despesa efectuada en relació amb l'objecte subvencionat.
  
2. En el cas de subvencions relatives als serveis socials generals i especialitzats, el procediment per a realitzar la justificació estarà directament relacionat amb el règim de pagaments establit en l'article 40 d'aquesta ordre per als diferents tipus de subvencions.
  
3. Les despeses que cal justificar en les subvencions relatives a serveis socials generals hauran de ser, com a mínim, igual a la despesa total estimada dels programes objecte de subvenció, i es correspondran sempre amb els continguts dels esmentats programes, no sent admissibles despeses d'actuacions que no estiguen específicament previstes en la descripció dels programes subvencionats. Així mateix, no podran ser compensades quantitats justificades corresponents a diferents programes subvencionats.
  
4. En el cas de serveis socials especialitzats, la despesa que cal justificar s'haurà de correspondre amb:
  
a) Quan es tracte de subvencions l'objecte del qual siga el finançament del cost de les places dels centres caldrà distingir dos supòsits:
  
- En el cas que els usuaris del centre estiguen obligats a costejar parcialment el servei de què són beneficiaris, la despesa a justificar haurà de ser com a mínim igual al cost estimat que va servir de base per al càlcul de la subvenció.
  
- En cas contrari, el gasto a justificar serà, com a mínim, igual a la quantia de la subvenció atorgada, ja que aquesta es fixarà d'acord amb el nombre de places/serveis reservats i el mòdul econòmic fixat per a cada una d'elles.
  
b) Quan es tracte de subvencions que financen el manteniment de centres o la realització de programes de serveis socials especialitzats la despesa que cal justificar serà, com a mínim, igual al cost estimat que va servir de base per al càlcul de la subvenció.
  
5. En cap cas, l'import de la subvenció podrà ser de tal quantia que, com a conseqüència de la percepció d'altres ajudes d'administracions públiques, o entitats públiques o privades, o del finançament parcial pels usuaris del centre o programa, o de qualsevol altra causa, supere el cost de l'activitat que ha de desenvolupar el beneficiari. En el cas que l'import de la subvenció supere el cost de l'activitat desenvolupada, l'administració procedirà al reintegrament quant a l'excés i a l'exigència de l'interés de demora des del moment del pagament de la subvenció.
  
6. Amb independència del tipus de subvenció que es tracte, el termini màxim de presentació de la justificació finalitza el dia 15 de gener de l'any 2003.
  
7. Excepcionalment, la Direcció General de Serveis Socials podrà admetre documentació presentada fora del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputable al beneficiari de la subvenció.
  
Article 42. Documentació justificativa que ha de presentar el beneficiari
  
La justificació de les subvencions corresponents a serveis socials generals i especialitzats s'efectuarà per mitjà de la presentació de la documentació que seguidament s'especifica:
  
1. En el cas de subvencions corresponents a serveis socials generals, la justificació consistirà en:
  
a) Durant el transcurs del període objecte de subvenció, i sempre que es produïsquen bestretes a compte de la subvenció, la corporació local haurà de justificar la quantitat anticipada per mitjà de la presentació davant de la direcció territorial de Benestar Social de la província corresponent d'un certificat del volum d'obligacions reconegudes per la corporació en el període, subscrit per l'interventor o interventora de la corporació i amb el vistiplau de l'alcalde president d'aquesta.
  
b) Amb independència que s'hagen produït bestretes a compte, amb anterioritat a l'1 de desembre del 2002, la corporació local haurà d'emetre un certificat d'obligacions reconegudes per la corporació en el període i justificar la totalitat de la despesa anual objecte de subvenció per mitjà de la presentació d'una memòria financera descriptiva de l'execució de la despesa objecte de subvenció, segons model que figura en l'annex IV.
  
c) Sense perjuí del que disposa la lletra anterior, la corporació local disposa fins al 31 de gener del 2003 de termini per a:
  
- Presentar la memòria descriptiva de l'execució dels programes subvencionats, segons model que figura en l'annex V.
  
- En el cas que la corporació local haguera incorregut en despeses entre el dia de presentació de la memòria financera recollida en la lletra b) i el 31 de desembre del 2002, podrà tornar a presentar l'esmentada memòria actualitzada a l'últim dia de l'any.
  
d) Si de la presentació de la memòria de programes descrita en la lletra anterior es derivaren incompliments en la realització d'aquests per part de la corporació local, es procedirà a la minoració corresponent i a l'exigència, si és procedent, de devolució d'imports indegudament percebuts.
  
Al contrari, si de l'actualització de la memòria financera al·ludida en la lletra anterior es derivara una major execució de despesa que la presentada amb anterioritat a l'1 de desembre del 2002, es procedirà, si correspon, a l'abonament de la diferència corresponent.
  
2. En el cas de subvencions corresponents a serveis socials especialitzats la justificació consistirà en:
  
a) Quan es tracte de subvencions l'objecte de la qual siga el finançament de centres per mitjà de reserva de places, la justificació de la despesa consistirà en la presentació davant de la direcció territorial de Benestar Social corresponent de les relacions mensuals de beneficiaris atesos, en què hauran de detallar-se les places no ocupades, així com els ingressos aportats pels beneficiaris, sense perjuí de qualsevol altra documentació que puga ser exigida pels òrgans competents de la Conselleria de Benestar Social. Aquesta documentació haurà d'estar degudament subscrita pel titular del centre o qui exercisca la seua representació.
  
b) Quan es tracte de subvencions que financen el manteniment de centres, la justificació de la despesa consistirà en la presentació davant de la direcció territorial de Benestar Social corresponent de tota la documentació necessària per a acreditar la despesa realitzada, entre la qual haurà d'incloure's, almenys, la següent:
  
- Documents acreditatius de la despesa corresponent a la nòmina de treballadors del centre, tot incloent-hi els fulls de salari degudament subscrites per aquests i els documents acreditatius del pagament a la Seguretat Social de les quotes relatives a les cotitzacions socials dels treballadors, on figure el certificat bancari d'haver sigut pagat o carregat en compte.
  
- En cas que hi haja persones que presten serveis en el centre a canvi d'una gratificació, hauran de presentar-se els rebuts justificatius de la despesa, en què conste el nom del centre, i el nom, cognoms i document nacional d'identitat de la persona col·laboradora.
  
- Si hi haguera persones treballant en el centre en virtut de contractes de prestació de serveis hauran d'aportar-se les corresponents factures emeses per aquests professionals, així com la documentació acreditativa que complixen els requisits exigits per la legislació tributària vigent.
  
c) Quan es tracte de subvencions que financen la realització de programes de serveis socials especialitzats, la justificació de la despesa consistirà en la presentació davant de la direcció territorial de Benestar Social corresponent de tota la documentació necessària per a acreditar la despesa realitzada, entre la qual haurà d'incloure's la relativa a les despeses del personal que participa en la realització del programa, tot incloent-hi els fulls de salari degudament subscrites pels treballadors i els documents acreditatius del pagament a la Seguretat Social, de les quotes relatives a les cotitzacions socials d'aquests, on figure el certificat bancari d'haver sigut pagat o carregat en compte. En cas que hi haja persones que col·laboren en els programes a canvi d'una gratificació, hauran de presentar-se els rebuts justificatius de la despesa, en què conste el nom del programa, i el nom, els cognoms i el document nacional d'identitat de la persona col·laboradora. Així mateix, si hagueren professionals col·laborant en els programes en virtut de contractes de prestació de serveis, hauran d'aportar-se les corresponents factures emeses per aquests professionals, així com la documentació acreditativa que complixen els requisits exigits per la legislació tributària vigent.
  
3. Les factures acreditatives de la despesa realitzada hauran de reunir els requisits recollits en el Reial Decret 2.402/1985 de 18 de desembre, pel qual es regula el deure d'expedició i lliurament de factures per empresaris i professionals (BOE núm. 132, de 30.12.1985).
  
Article 43. Desistiment sense efectes o minoració de l'import de la subvenció i exigència de reintegraments d'imports indegudament percebuts
  
Quant a les facultats de minoració o desistiment sense efecte de les subvencions concedides i, si és procedent, del reintegrament de les quantitats percebudes i l'exigència de l'interés de demora des del moment del pagament de la subvenció, en els supòsits que recull l'art. 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, valdrà allò disposat en la corresponent resolució per la qual es deleguen competències en matèria de contractació administrativa i gestió economicopressupostària..
  
El procediment s'iniciarà d'ofici com a conseqüència de la pròpia iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre serà de tres mesos des del moment en què s'incoe l'expedient de revocació o minoració, i si és procedent, reintegrament.
  
Les quantitats que s'hagen de reintegrar tindran consideració d'ingrés de dret públic, a efectes del procediment aplicable per a la cobrança.
  
Article 44.
  
Les disposicions contingudes en aquest títol seran d'aplicació sempre que la corresponent llei de pressupostos o qualsevol altra llei de la Generalitat Valenciana o les seues normes de desplegament no establisquen condicions distintes.
  
DISPOSICIONS ADDICIONALS
  
Primera
  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de l'any 2002, líneas T0228000, T1326000, T1331000, T1827000, T2188000, T2736000, T2737000, de crèdit adequat i suficient per a atendre les ajudes previstes en ella, amb aquest efecte la Conselleria de Benestar Social publicarà ordre que regule tant les línies pressupostàries com les quanties que servisquen de suport a les ajudes descrites en aquesta convocatòria
  
Segona
  
Els aspectes regulats en aquesta ordre s'aplicaran sense perjuí de totes les normes que regeixen el règim jurídic de l'administració de la Generalitat Valenciana, especialment en matèria pressupostària.
  
Tercera
  
El finançament de les corporacions locals de menys de 10.000 habitants té caràcter subsidiari, tenint en compte la col·laboració a què estaran obligades les respectives diputacions provincials, d'acord amb el que preveu l'article 6.3 de la Llei de la Generalitat Valenciana 5/1997, per la qual es regula el sistema dels serveis socials en l'àmbit de la Comunitat Valenciana.
  
Quarta
  
D'acord amb allò disposat en la Llei 1/2001, de 6 d'abril, per la qual es regulen les unions de fet, i el Decret 250/1994, de 7 de desembre, pel qual es crea el Registre d'Unions de Fet, o norma reglamentària que el substituïsca, podran acreditar-se aquestes unions per mitjà del corresponent certificat, a fi d'accedir a les corresponents ajudes regulades en aquesta ordre.
  
Cinquena
  
Quan l'especialitat de l'objecte o de les obligacions que es regulen així ho exigisca, aquelles subvencions que tinguen per destinataris a persones jurídiques de naturalesa pública o privada podrà articular-se per mitjà de document administratiu subscrit per ambdues parts, on consten els drets i les obligacions d'aquestes i l'objecte de la subvenció, amb detall dels programes i/o serveis que cal subvencionar, tot això amb independència de la resolució administrativa d'atorgament de la subvenció, que en tot cas haurà de produir-se.
  
Sisena
  
Quan concórreguen circumstàncies extraordinàries en el centre, programa o servei per al qual se sol·licita subvenció, que hauran de quedar degudament acreditades en l'expedient i reflectides en l'acta corresponent, l'òrgan proponent podrà elevar propostes motivades d'atorgament de subvencions que excedisquen els mòduls màxims previstos per a cada cas.
  
Disposicions Finals
  
Primera
  
S'autoritza la Secretaria General i la directora general de Serveis Socials a dictar totes les instruccions que siguen necessàries per al desplegament d'aquesta ordre.
  
Segona
  
Quan, per part de les entitats sol·licitants, es faça publicitat a través de qualsevol mitjà de comunicació dels centres i dels serveis, de les activitats i dels programes subvencionats, totalment o parcialment, per mitjà de les ajudes a què es refereix aquesta ordre, serà obligatori fer constar explícitament que es tracta d'un centre, d'un servei, d'una activitat o d'un programa «subvencionat per la Generalitat Valenciana».
  
En els locals dels centres subvencionats s'haurà d'exposar, en lloc visible, una placa d'identificació en què s'indique la condició de centre subvencionat per la Generalitat Valenciana, quan l'ajuda siga superior al 50% del cost del servei.
  
Tercera
  
Aquesta Ordre entrarà en vigor l'endemà de la seua publicació en el Diari Oficial de la Generalitat Valenciana. No obstant això, no es dictarà cap resolució sobre les sol·licituds d'ajuda, a l'empara d'aquesta, mentre no hi haja crèdit adequat i suficient en l'exercici del 2002.
  
Quarta
  
Contra les bases d'aquesta convocatòria, es podrà interposar potestativament recurs de reposició davant de l'òrgan que l'ha dictat en el termini d'un mes comptador des de l'endemà de la seua publicació, o bé directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre recurs que consideren convenient.
  
València, 11 de desembre de 2001
  
El conseller de Benestar Social,
  
RAFAEL BLASCO CASTANY